Els treballadors de Trablisa es mostren ferms en la seva voluntat d'iniciar una vaga indefinida el proper 9 d'agost i asseguren que no tenen previst retirar la convocatòria. La decisió arriba després que la companyia adjudicatària dels controls de seguretat de l'aeroport del Prat, hagi denunciat als jutjats socials de Barcelona aquesta aturada i hagi presentat un conflicte col·lectiu a la Generalitat al·legant que és "il·legal" i "trenca la bona fe negocial". L'assessor del Comitè de Vaga de Trablisa, Juan Carlos Giménez, ha acusat la concessionària de "mentir" i ha reiterat que està incomplint el conveni col·lectiu i el laude dictat pel Consell de Ministres l'agost del 2017. Giménez ha fet aquestes declaracions minuts abans de participar en la primera reunió de mediació que el Departament de Treball ha convocat aquest dijous per intentar resoldre la situació. Juan Carlos Giménez s'ha mostrat molt crític amb la postura de Trablisa i ha lamentat que la companyia adjudicatària dels controls de seguretat a l'aeroport del Prat hagi denunciat la vaga convocada per la plantilla i hagi presentat un conflicte col·lectiu davant la Generalitat.  "Fa un mes vam convocar una altra vaga i l'empresa va interposar una demanda dient que un dels punts generava conflicte col·lectiu, en aquell moment ens ho vam creure i vam retirar la convocatòria perquè no volíem anar a una vaga il·legal, però després vam comprovar que ens havia enganyat", relata Giménez.  Per aquest motiu remarca que aquest cop no tornaran a cometre el mateix error: "No existia tal conflicte ni llavors ni ara i aquesta vegada no retirarem l'aturada perquè tornen amb les seves mentides", ha insistit.  L'assessor del Comitè de Vaga de Trablisa ho ha dit en una atenció a la premsa minuts abans de participar en la primera reunió de mediació que ha convocat el departament de Treball a la seu dels serveis territorials.  "Venim a aquesta reunió sabent que ens trobarem amb una empresa que només sap mentir i enganyar, que ho ha demostrat en diverses ocasions i amb l'objectiu de formalitzar l'inici de la vaga que començarà el 9 d'agost", ha assegurat Giménez que ha considerat que l'únic que vol la concessionària és "estar dos anys, emportar-se els màxims beneficis i plegar, igual que fan totes".  Els treballadors consideren que no s'està complint el conveni col·lectiu, ni tampoc el laude que el Consell de Ministres va fixar l'any 2017 per posar punt i final al conflicte obert amb l'anterior adjudicatària, Eulen. Els empleats asseguren que no es respecta la paritat en els llocs de feina ni les rotacions de plantilla per compartir les feines més dures. "Hi ha menys dones i elles estan sotmeses a una sobrecàrrega de feina", comenta Giménez.  En aquest sentit denuncien que en els darrers anys s'ha incrementat molt el volum de feina, ja que "hi ha el mateix nombre de filtres però s'ha produït un increment de passatgers molt elevat". Això, segons el representant dels treballadors suposa una pressió "física i psicològica" molt elevada. Per aquest motiu demanen més descansos  i rotacions.  Els treballadors també reclamen un increment salarial d'un euro a l'hora i que se'ls garanteixi una plaça de pàrquing gratuïta, entre d'altres demandes.

Summary: Els treballadors de Trablisa adverteixen que no retiraran la vaga malgrat la denúncia de l'empresa


La fiscalia ha presentat un recurs contra la decisió de la jutgessa de vigilància penitenciària de ratificar el permís de 72 hores atorgat per la Junta de Tractament de Lledoners a Jordi Cuixart. Insisteix que ni reconeix ni es penedeix del delicte de sedició pel qual va ser condemnat. També diu a la jutgessa que Cuixart no va ser condemnat per reivindicar el dret a decidir, sinó per fer-ho fora de la llei. Argumenta que no tenir programes específics de tractament sobre aquestes qüestions no impedeix que pugui ser tractat perquè entengui que "per aconseguir els fins que pretén no hi ha altra via que la de la modificació legislativa per les vies legals que la llei estableix, i que les lleis, en especial el codi penal, s'han de complir". En el seu recurs, la fiscalia remarca la "gravetat" del delicte pel qual Cuixart va ser condemnat, i subratlla que això ha d'influir a l'hora de decidir si pot gaudir de permisos, al marge del temps que porti a la presó. Al marge d'això, insisteix que els informes no mostren el penediment del líder d'Òmnium. "La percepció de l'intern que els fets no van ser violents és contrària als fets declarats provats en la sentència condemnatòria", apunta. Segons la fiscalia, Cuixart potser reconeix els fets, però "fa la seva pròpia interpretació dels mateixos, no considerant que siguin un delicte". "Tot plegat no són més que manifestacions justificatives de la seva activitat delictiva", insisteix. Cita el llibre que ha escrit amb el títol 'Ho tornarem a fer', així com el seu últim torn de paraula durant el judici al Suprem. "No hi ha vertadera assumpció delictiva ", opina el ministeri públic, que remarca que és "molt difícil" detectar una possibilitat de reeducació i reinserció si no s'assumeixen els fets. Al seu parer, existeix el risc que el permís "s'utilitzi per a la comissió de nous delictes o per a la realització de conductes contraproduents per als fins del tractament penitenciari, i recorda que el delicte de sedició requereix una preparació que en el cas de Cuixart "es va prolongar durant anys". També reitera que no es prendria la mateixa decisió en un cas d'homicidi o agressió sexual si el condemnat no reconegués els fets. L'intern, segueix, "presenta importants distorsions cognitives, ja que nega el caràcter delictiu de la seva conducta, el que necessàriament impedeix la modificació de conductes desajustades".  Sobre els programes de tractament, replica a la jutgessa que el fet que no n'hi hagi no és excusa, i que tampoc es pretén canviar la seva ideologia, sinó que reconegui que per canviar l'estatus quo de Catalunya s'han d'utilitzar vies legals. "Un govern autonòmic no pot transformar l'estructura de l'Estat i plasmar-lo en un text legal fora dels camins jurídics de reforma", remarca la fiscalia, que apunta que mentre Cuixart no se sotmeti a un programa de tractament no pot gaudir de permisos.

Summary: La fiscalia recorre el permís de 72 hores de Cuixart perquè insisteix que ni reconeix ni es penedeix de la sedició


El president de la Generalitat Quim Torra ha reiterat el 'no' als pressupostos espanyols sempre que Madrid no accepti un referèndum d’autodeterminació. En declaracions a l’agència estatunidenca de notícies Associated Press, Torra ha explicat que els partits independentistes "ja han deixat clar que votaran en contra dels pressupostos perquè no hi ha hagut cap moviment per part del govern espanyol en relació al que demanem". El cap del govern ha recordat que el "xec en blanc" per a Sánchez era només per aprovar la moció de censura i formar govern, però descarta seguir recolzant-lo perquè "no ha avançat ni un mil·límetre" pel que fa l’autodeterminació de Catalunya.

Summary: Torra reitera el ‘no’ als pressupostos de Sánchez a falta de "cap moviment" en relació al referèndum


L'activitat gripal s'apropa al nivell epidèmic, segons el Pla d'informació de les infeccions respiratòries agudes a Catalunya (PIDIRAC) corresponent a la primera setmana de l'any, publicat aquest dijous. Durant la primera setmana de gener, la taxa d'incidència de síndromes gripals registrada per la xarxa sentinella -encarregada de recollir les dades- ha estat de 94,46 casos per cada 100.000 habitants, xifra que es correspon a un nivell proper al llindar epidèmic d'aquesta temporada, establert en 110,7 casos per 100.000 habitants. Segons el model predictiu, l'activitat gripal durant la segona i tercera setmana de l'any tindrà un nivell epidèmic de baixa intensitat a tot el territori. Els responsables de Salut Pública recomanen als grups de risc que es vacunin contra la grip. Aquests grups són les persones més grans de 60 anys, les embarassades i els malalts crònics i amb factors de risc de totes les edats. També recomanen que es vacunin els professionals sanitaris perquè estan molt exposats a la infecció i poden ser transmissors del virus.

Summary: La grip s'apropa al nivell epidèmic a Catalunya


El coordinador dels diputats i senadors del Partit Demòcrata (PDeCAT) a Madrid, Jordi Xuclà, ha "celebrat" que l'alcaldessa de Barcelona, Ada Colau, hagi assegurat que posarà "totes les facilitats" perquè l'1-O es pugui votar a la capital catalana. Tot i això, en una roda de premsa des de la seu del partit a Barcelona aquest dilluns al migdia, Xuclà ha opinat que Colau ho farà per "arrossegament i no per convicció". A més, el dirigent del PDeCAT ha afirmat que els comuns actuen en clau "partidista" per desgastar el Govern i els ha reclamat que "entenguin el moment històric i extraordinari" que viu el país, a dos mesos i mig del referèndum. Xuclà, acompanyat del portaveu del PDeCAT al Congrés, Carles Campuzano, ha interpel·lat Podemos i En Comú Podem per criticar que "els qui es vesteixen d'antisistema s'arrenglerin en el més pur sistema de PP, PSOE i Cs" en no donar suport al procés i al referèndum. En aquest sentit, Xuclà també ha lamentat que els qui van "aplaudir" el referèndum a Grècia, convocat amb una setmana d'antelació, ara diguin que no confien en una votació que el Govern ha explicat amb mesos d'antelació.  Al seu torn, Campuzano s'ha mostrat esperançat que les bases dels comuns sí que vagin a votar l'1-O i ha apuntat que "arrossegaran" la direcció de Catalunya en Comú cap al referèndum. Així mateix, el portaveu del PDeCAT a Madrid ha constatat que la "immensa majoria" dels votants dels comuns aposta per la democràcia i que, quan s'evidenciï que la discussió de l'1-O és entre democràcia sí o no, les bases de Catalunya en Comú es posicionaran a favor del referèndum, encara que "ara la direcció sembri dubtes".  Encara sobre la implicació de l'espai que lideren Ada Colau i Xavier Domènech, Xuclà ha considerat que en qüestió de "minuts, hores i pocs dies" alguns dirigents d'En Comú Podem veuran que s'havien equivocat en posar-se al costat dels qui "vetaven" i no dels qui "permetien votar". "Esperem que els dirigents d'En Comú Podem s'arrenglerin amb la immensa majoria de votants, que són partidaris de l'1-O i que cridin a la participació, que no caricaturitzin i que es prenguin seriosament el referèndum", ha conclòs. Nou local per al PDeCAT Pel que fa a l'actual local del PDeCAT, que el partit abandonarà a finals d'any, Xuclà ha comentat que la formació necessita espais "més diàfans per treballar en equip", i ha afegit que l'edifici actual pertany a l'antiga CDC. "Una manera tranquil·la i serena de fer el procés d'emancipació de la majoria d'edat és que el proper local sigui vinculat directament al PDeCAT", ha conclòs el diputat, que ha negat qualsevol relació entre el nou canvi de local amb temes polítics, econòmics o de persecució judicial.

Summary: El PDeCAT "celebra" que Colau faciliti la participació de l'1-O però diu que ho fa "per arrossegament, no per convicció"


El ministre-president de Flandes, Geert Bourgeois, ha assegurat aquest dijous que l'empresonament del vuit membres del govern destituït de la Generalitat és "anar massa lluny". En una piulada, Bourgeois ha assegurat que un problema polític requereix "solucions polítiques", com "diàleg i eleccions". Bourgeois és de l'N-VA flamenca, el partit que governa amb coalició el govern federal de Charles Michel. El president Carles Puigdemont i quatre dels seus consellers són, precisament, a Bèlgica.

Summary: El ministre-president de Flandes avisa que empresonar el govern és "anar massa lluny"


El vicepresident del Govern, Pere Aragonès, ha defensat davant la CUP que la llei de contractes de serveis a les persones–coneguda com a Llei Aragonès- significa "exercir sobirania" perquè "blinda el control dels serveis per part de l'administració". Per contra, la diputada dels cupaires Maria Sirvent ha preguntat a l'executiu "com vol construir sobirania i avançar en l'autodeterminació si no tenen el control sobre coses tan essencials com l'educació o la sanitat". Davant la CUP, que ha reivindicat poder "debatre" sobre aquesta qüestió en seu parlamentària, Aragonès ha celebrat que la formació hagi obert "una nova etapa" per a aportar "propostes" després d'una "campanya ad hominem" que considera que s'ha fet contra ell amb arguments "demagògics". Sirvent ha afirmat que no dubta que la llei, en tramitació parlamentària des de fa un any, té mesures "ben intencionades" però que està lluny de ser una llei "antiFlorentino" que eviti que els serveis a les persones, com l'ensenyament o la salut, estiguin gestionades per empreses multiservei. "Si apostessin per una gestió 100% pública, davant les externalitzacions, treballarien amb el pla d'internalització amb nosaltres", ha reblat la diputada, que ha animat el vicepresident a treballar "conjuntament" en una llei que determini que "no es pugui fer negoci" amb aquest tipus de serveis i es garanteixi que són "públics, eficaços, de qualitat i dignes". La CUP també ha desplegat altres possibilitats per a un model de gestió 100% pública. Per la seva banda, Aragonès ha instat els cupaires a trobar "una sola privatització" feta pel Govern i ha garantit que no en trobaran "cap". Aragonès ha agraït el to de la CUP, que ha dit és legítim defensar qualsevol model de gestió, i ha dit que la llei de contractació de serveis a les persones ha de "blindar" el control i permetre la supervisió per part de l'administració. "No fer-ho vol dir continuar en l'aplicació d'una normativa estatal que, bàsicament, va a qui ofereix els serveis més barats", ha considerat el vicepresident, que ha insistit que aquesta llei "no privatitza".

Summary: Aragonès defensa davant la CUP que la llei de contractes de serveis a les persones és "exercir sobirania"


El Tribunal Superior de Justícia de Catalunya (TSJC) ha ratificat el pacte entre l'Ajuntament de Palau-saverdera (Alt Empordà) i la veïna que va demandar el consistori per donar la llicència d'obres als habitatges del Sun Village. Aquest acord suposa que l'Ajuntament no haurà d'executar la sentència judicial de l'enderroc del complex urbanístic a canvi d'indemnitzar amb 374.231,04 euros la part demandant. El tribunal dona un termini de quatre anys per pagar aquesta quantitat. L'equip de govern de Palau-saverdera s'ha mostrat molt satisfet amb la resolució d'aquest conflicte. L'origen del cas es remunta al 2001, quan l'Ajuntament va donar llicència d'obres per a uns habitatges on el planejament urbanístic preveia un equipament hoteler. Punt final al conflicte entre l'Ajuntament de Palau-saverdera (Alt Empordà) i la veïna de la urbanització Mas Isaac que demanava l'enderroc del Sun Village. El Tribunal Superior de Justícia de Catalunya (TSJC) ha avalat l'acord que va signar el consistori amb la part demandant, en què eximia l'Ajuntament d'enderrocar els habitatges a canvi d'una indemnització de 374.231,04 euros. Aquest acord es va signar el març del 2016, però calia esperar que el tribunal català avalés la resolució. Una vegada el TSJC ha donat el vistiplau, el govern local té dos mesos per abonar els primers 104.231,04 euros. La resta de diners es podrà tornar en terminis, amb una quota de 100.000 euros anuals. A banda de la indemnització, l'Ajuntament també haurà de pagar 30.000 euros més de costes processals. L'Ajuntament de Palau-saverdera va optar per buscar un acord amb la part demandant, ja que els propietaris dels habitatges del Sun Village reclamaven una indemnització de 12 milions d'euros -segons una estimació del 2009- si els seus pisos anaven a terra. Ara, una vegada s'ha pogut tancar el conflicte judicial, l'equip de govern es mostra satisfet per haver resolt la situació. A més, ha destacat que en els últims anys s'ha treballat per sanejar les arques municipals i això permetrà que el consistori pugui anar pagant la indemnització acordada sense problemes. 18 anys des de l'inici del conflicte El conflicte per l'enderroc del Sun Village va començar el 2001, quan l'Ajuntament de Palau-saverdera va donar la llicència d'obres a una empresa perquè construís habitatges i un pàrquing soterrat en uns terrenys en què s'hi preveia un equipament hoteler. Davant d'això, una veïna va decidir engegar un procés judicial. El cas va arribar fins al Tribunal Superior de Justícia de Catalunya (TSJC), que el 2006 va dictar una sentència que anul·lava la llicència d'obres i obligava el consistori a enderrocar el complex. La sentència es va recórrer argumentant-ne la impossibilitat d'execució i el 31 de maig del 2007 el Tribunal Superior de Justícia la desestimava. L'ajuntament ho va intentar de nou amb un recurs de súplica que també va ser desestimat i, a més, es va informar que ja no es podien presentar més recursos. Per la seva banda, els veïns afectats van reclamar a l'Ajuntament una indemnització de 12 milions d'euros (MEUR) en concepte de danys i perjudici, en cas que l'edifici acabés a terra. El febrer del 2009, el ple municipal va iniciar el procés administratiu per tirar endavant l'enderroc, tot i que l'alcalde en aquell moment, Narcís Deusedas, no estava d'acord amb la mesura. El consistori, però, va enviar una carta als veïns dient-los que ells s'havien de fer càrrec de l'enderroc, i que tenien sis mesos per executar-lo. De les 42 famílies propietàries, sis hi viuen tot l'any i la resta són segons residències. Els propietaris van presentar un recurs al contenciós sobre aquesta decisió, i al maig del mateix any, el TSJC va dictar un auto on obligava l'Ajuntament a executar l'enderroc abans del 5 de desembre, que no es va fer efectiu.

Summary: El TSJC ratifica el pacte de l'Ajuntament de Palau-saverdera i no enderrocarà el Sun Village


Ha estat lleugerament percebut i s'ha produït cap a les 0.25 hores ACN Sils de la Selva.-L'Institut Cartogràfic i Geològic de Catalunya (ICGC) ha confirmat que s'ha registrat un terratrèmol de magnitud 2.4 amb epicentre a la comarca de la Selva. No ha provocat danys i  ha estat lleugerament percebut. No s'ha rebut cap trucada al telèfon 112 d'emergències. El sisme s'ha produït cap a les 0.25 hores, a prop de Sils.

Summary: Es registra un terratrèmol de magnitud 2.4 sense danys amb epicentre a la Selva


El Berguedà és una de les comarques amb més cases de turisme rural de tot Catalunya i, alhora, se situa a la cua pel que fa al reciclatge. Per aquest motiu, el Consell Comarcal ha decidit revertir aquesta situació i ha apostat per portar la recollida selectiva a les cases rurals per tal que els seus residents no tinguin excusa per no reciclar. En total, han repartit jocs de contenidors (vidre, envasos, paper i resta) a 60 de les 75 cases que formen part de l'Associació d'Agroturisme del Berguedà, que ofereix 700 places. Els clients hauran de separar les deixalles i depositar-les als contenidors, que els propietaris hauran de buidar al punt més proper. L'Isabelle Lémonon i el Jérôme Maugey, tots dos francesos, s'allotgen amb les seves respectives famílies a la Masoveria de Vilanova de Sagàs. Celebren la iniciativa perquè, segons diuen, ja estan habituats a reciclar i no ho sabrien fer de cap altra forma. Les masies de turisme rural del Berguedà no es volen quedar enrere pel que fa al reciclatge i el respecte al medi ambient. De fet, tal com ha explicat a l'ACN el president de l'Associació d'Agroturisme del Berguedà, Jordi Pellicer, ells són els primers interessats a protegir el territori perquè, en part, viuen d'ell i no tindria cap sentit no cuidar-lo.  Per aquest motiu, el Consell Comarcal del Berguedà ha invertit 30.000 euros en el repartiment de contenidors de vidre, envasos, paper i resta a la majoria de masies que queden allunyades dels punts de reciclatge per tal que la gent que s'hi allotja pugui reciclar i no tingui excusa per no fer-ho. De fet, l'únic que han de fer els clients és separar les seves deixalles i col·locar-les als contenidors, i són els propietaris de les masies els qui s'encarreguen de buidar-los als punts de reciclatge més propers.  Segons ha explicat Pellicer, es tracta d'una mesura que algunes cases ja feien de manera independent, però que ara s'ha ampliat a la gran majoria. A més dels contenidors, el Consell Comarcal també ha editat fulletons informatius en català, castellà, anglès i francès per tal d'explicar als turistes la importància de reciclar i com fer-ho.  Pellicer ha assegurat que la majoria de clients que venen a les masies rurals del Berguedà són gent que ja li agrada la natura i, per tant, solen ser persones que respecten el medi ambient i que ja estan acostumats a reciclar. Tanmateix, reconeix que la pràctica està més estesa entre els turistes estrangers. "Pels grups que no tenen tanta conscienciació, el fet de tenir contenidors farà que s'hi vegin més motivats i segur que es milloraran les dades de reciclatge", ha explicat.  "No ho sabríem fer de cap altra forma" "Venim aquí de vacances perquè ens agrada la natura i volem traslladar la nostra estima als fills. No tindria cap sentit no reciclar". L'Isabelle Lémonon ha vingut de vacances des de França i s'estaran a la Masoveria Vilanova de Sagàs durant quinze dies. Celebra la iniciativa perquè, segons ha dit, ells ja estan habituats a reciclar i no sabrien fer el contrari.  Per Lémonon, els fulletons informatius en el seu idioma els ajuden a saber com es fa aquí el reciclatge, ja que varia una mica de com es fa al seu país.  Revertir les males dades de reciclatge de la comarca La mesura s'emmarca en el conjunt d'actuacions que està impulsant el Consell Comarcal del Berguedà per augmentar el nivell de recollida selectiva de la comarca, que és un dels més baixos de Catalunya, ja que no arriba ni al 30%.  L'ens comarcal té previst presentar en els propers dies dues campanyes més encaminades també a millorar la recollida selectiva a la comarca. Una està adreçada específicament als càmpings del Berguedà, i l'altra és la recollida orgànica per a grans productors de Berga. A més, en les properes setmanes, el Consell Comarcal posarà en marxa un web a través del qual s'oferirà informació per millorar el reciclatge.

Summary: El turisme rural del Berguedà aposta per la recollida selectiva


La UGT i CCOO amenacen amb mobilitzacions i aturades als escorxadors d'aus i conills durant aquest any com a mesura de "pressió" davant el bloqueig en la negociació del conveni col·lectiu estatal del sector, que es troba paralitzada des del 2016. Els sindicats acusen la patronal d'aquesta situació i es neguen a acceptar l'oferta d'aquesta que passa per un increment salarial anual del 0,5% a canvi d'eliminar els plusos per antiguitat. CCOO i UGT defensen un increment salarial d'acord amb l'IPC, el manteniment del plus per antiguitat, i limitar les "falses" cooperatives de treball associat. Davant la negativa de la patronal a atendre les seves reivindicacions, els sindicats plantegen mobilitzacions i aturades per Setmana Santa i també pel dia 23 de novembre, tot i que aquestes accions s'hauran d'acabar de decidir en les assemblees territorials de delegats que ambdues organitzacions sindicals estan duent a terme arreu de l'Estat. El sector dels escorxadors d'aus i conills compta amb unes 40 empreses a Catalunya i dona feina a uns 3.000 treballadors. En el cas de Lleida, hi ha una desena d'empreses, amb més d'un miler de treballadors a la demarcació. Els sindicats CCOO i UGT han celebrat aquest dimarts a Lleida una assemblea conjunta de delegats del sector dels escorxadors d'aus i conills per analitzar la situació de bloqueig en què es troba la negociació del conveni col·lectiu estatal, de la qual acusen a la patronal per no voler accedir a les peticions sindicals, que des de la UGT i CCOO consideren "raonables" tenint en compte l'increment de producció dels últims anys. Des del 2016 el sector es troba sense conveni davant la manca d'entesa entre patronal i sindicats ja que les posicions entre ambdues parts es troben allunyades.  Segons ha explicat el responsable estatal del sector de la indústria alimentària de CCOO Indústria, Vicente Canet, la patronal "només" ofereix per als anys 2016 i 2017 un increment salarial anual del 0,5%, però a canvi d'eliminar els plusos d'antiguitat dels treballadors, que en alguns casos poden suposar entre un 30 i un 50% del salari base dels treballadors, segons el secretari estatal del sector de FICA-UGT, Sebastián Serena. Per contra, ambdós sindicats exigeixen increments salarials del 2% per a cadascun dels dos anys, el manteniment de l'antiguitat i una major flexibilitat laboral, així com limitar les cooperatives de treball associat amb "falsos" autònoms, "que no estan coberts per el conveni per a l'externalització de serveis, cosa que crea una competència deslleial al sector", segons Serena. Amb l'objectiu de "pressionar" la patronal per tal que es pugui desbloquejar la negociació del conveni estatal, CCOO i la UGT amenacen amb mobilitzacions i aturades als escorxadors d'aus i conills durant la Setmana Santa, aprofitant que és un període en què augmenta la producció d'aus, i també el 23 de novembre, data triada per ambdós sindicats per tal de visibilitzar la situació de bloqueig del conveni. Tot i això, les mesures que finalment acabaran duent a terme s'hauran de concretar en les diferents assemblees de delegats que estan duent a terme conjuntament la UGT i CCOO arreu de l'Estat.         Malgrat que els el conveni estatal d'escorxadors d'aus i conills té ultraactivitat, és a dir que se seguirà aplicant, des de CCOO i la UGT denuncien que mentre no s'arribi a un acord amb la patronal per al nou conveni, "passaran un, dos o tres anys i no hi haurà increment salarial ni millores del conveni en millores socials ni en termes econòmics". Tot i això, les organitzacions sindicals denuncien que des de mitjans del 2013 la patronal va decidir deixar de pagar l'antiguitat. "El conveni en 5 anys s'ha incrementat en uns 360 euros anuals, mentre retardar l'antiguitat suposarà, en un tram del 5%, que un treballador deixi de guanyar en aquests 3,5 anys uns 2.000 euros, mentre en un tram del 10% deixarà de percebre uns 4.000 euros", segons el responsable de FICA-AUGT a Lleida, Antonio Rodríguez. 14 denúncies presentades contra Vall Companys En l'àmbit de la demarcació de Lleida, la UGT i CCOO han optat per "judicialitzar" l'existència de "falses" cooperatives i la negativa al pagament dels plusos per l'antiguitat, entre altres aspectes que afecten als drets dels treballadors del sector, i en aquest sentit, ja han presentat 14 denúncies davant el Tribunal Laboral de Catalunya contra l'empresa Vall Companys, segons han explicat. Segons Rodríguez, Milsa -del grup Vall Companys- compta amb uns 425 treballadors tot i que d'aquests només "una cinquantena són de treballadors d'empresa" -que cobren el que fixa el conveni estatal- ja que la firma també compta "amb una subcontracta i una cooperativa".   El responsable del sindicat agroalimentari de CCOO a Lleida, Valentín Antunez, ha denunciat que treballadors que treballen en "falses" cooperatives estan treballant per 400 o 500 euros mensuals, treballant tots els mesos de l'any i 10 hores diàries, sense poder fer un dia de festa", una situació que ha qualificat d'"esclavatge" i de la qual ha reivindicat la importància que no s'acabi estenent a altres firmes del sector.     Al marge de Vall Companys, a la demarcació de Lleida l'altra gran empresa que es basa en el conveni dels escorxadors d'aus i conills és Sada, que compta amb més de 300 treballadors. A més, cal comptabilitzar altres empreses i escorxadors més petits, entorn d'una desena en total. Cal remarcar, però, que el Grup Alimentari Guissona, que té més de 5.000 treballadors, aplica el conveni d'indústries càrnies i, per tant, no es veu afectat pel dels escorxadors d'aus i conills.

Summary: CCOO i UGT amenacen amb aturades als escorxadors d'aus i conills pel bloqueig de la negociació del conveni estatal


La ministra d'Economia en funcions, Nadia Calviño, ha assegurat aquest dimarts que el preacord de govern entre el PSOE i Unides Podem és "una bona notícia per a l'economia". En declaracions als mitjans des de l'Smart City Expo World Congres, Calviño ha assegurat que els mercats financers tenen una "enorme confiança en l'economia espanyola" i "entenen" la política econòmica que han impulsat els socialistes, amb "sensibilitat social, responsabilitat social i reformes estructurals". La ministra ha demanat als partits que "actuïn amb responsabilitat i se sumin a l'acord" per tenir un "govern ferm i estable" i amb una "perspectiva a mig termini per abordar les reformes que necessita el país".  Calviño ha agraït les paraules, dilluns a la nit, del president de Foment del Treball, Josep-Lluís Sánchez-Llibre, que va destacar que un preacord de govern generava estabilitat.  També ha afirmat que les escenes de disturbis a Barcelona "no són positives" i "deterioren la imatge internacional de Catalunya". "Confio que puguem deixar enrere aquesta fase, i obrim una fase més constructiva en què els catalans parlin amb els catalans", ha afirmat, cridant també a què les institucions "representin al conjunt i només a la minoria que comparteix la seva visió política".

Summary: Calviño diu que el preacord entre el PSOE i Unides Podem "és una bona notícia per a l'economia"


La riuada de fa una setmana es va emportar a Montblanc una casa sencera. A l'entorn del Pont Vell hi ha diversos immobles apuntalats i negocis impracticables, però la família Parés és l’única del poble que ha perdut completament la casa. L’aigua va arrasar el seu xalet, a tocar del riu Francolí. Era segona residència, però hi feien molta vida. Ara només en queden quatre runes i l’antiga piscina. “La nostra casa va marxar flotant, és tan desolador tot plegat”, explica a l’ACN en Joaquim, el fill de la família. El pare, un conegut fotògraf de Montblanc, ha trigat tots aquests dies a visitar la zona. La mare encara no ha gosat fer-ho. “Vaig tenir el pressentiment que aquell dia no hi havíem d’anar”, recorda el fill, compungit.   Eren les deu de la nit menys dos minuts de la nit de dimarts passat. El montblanquí recorda com va sonar l'alarma i quan va arribar a la casa, que tenia dues plantes, ja no en quedava pràcticament res, tan sols el terra i parts de murs. “Ningú s’esperava aquest desastre, és molt desolador tot això”, es lamenta el noi. "Afortunadament, però, no lamentem cap vida humana, perquè hi veníem tot sovint, fins i tot a tancar les finestres quan plovia", afirma. Alguns veïns de la zona van presenciar com l'aigua arrossegava la casa en qüestió de minuts i l'estampava contra el pont. El xalet el van construir, fa més de setanta anys, entre l'avi i el pare d’en Joaquim, que tenia la intenció d’instal·lar-s’hi de forma definitiva. “Jo hi feia vida cada dia, hi tenia una zona de ‘chill out’ per als amics on hi teníem instruments i equips de música,”, explica. La família estima les pèrdues econòmiques en més de 400.000 euros.

Summary: “La meva casa va marxar flotant, és molt dur”


Uns 200 periodistes i professionals de la imatge s’han concentrat aquest dimarts a la plaça Catalunya de Barcelona per denunciar les agressions de què el col·lectiu ha estat víctima els darrers dies en els aldarulls posteriors a la sentència del Suprem. Els concentrats han fet lectura del comunicat ‘Prou agressions a la premsa’, al qual s’han adherit una quarantena de sindicats i col·lectius professionals. Un text que condemna “vinguin d’on vinguin” les agressions a 65 professionals que cobrien les mobilitzacions i “reprova especialment” l'actuació dels cossos policials. La denúncia “va més enllà de la reivindicació corporativista”, afirmen, i és “un crit d’alarma davant el deteriorament de la llibertat d’expressió i la llibertat de premsa”. “La nostra insistent i reiterada crida a que s’aturin les agressions als i les professionals de la informació va molt més enllà d’una reivindicació corporativista, és un crit d’alarma davant d’un deteriorament de la llibertat d’expressió i de la llibertat de premsa”, proclamen els periodistes adherits al manifest ‘Prou agressions a la premsa’.  Entre aquests, hi ha el Col·legi de Periodistes, el Sindicat de Periodistes de Catalunya-Sindicat de Professionals de la Comunicació (SPC), el Grup de Periodistes Ramon Barnils), el Col·lectiu Ciutadella, així com els comitès d’empresa i consells professionals de mitjans diversos com ‘El País’, La Xarxa, l’ACN, Catalunya Ràdio o ‘La Vanguardia’, entre molts altres.  En essència, el manifest que es va fer públic dilluns recorda la “funció social” del periodisme per fer arribar la informació necessària a la ciutadania per fer-se un criteri sobre els afers públics de manera lliure. En aquest sentit, el primer punt reprova “especialment” l’actuació de Mossos d’Esquadra i Policia Nacional en els aldarulls i manifestacions dels darrers dies. Però també es recorda als manifestants bel·ligerants amb la tasca dels periodistes que les línies editorials dels mitjans de comunicació no les decideixen els periodistes que treballen a peu de carrer.  “La xifra de gairebé 65 periodistes –segons els darrers recomptes– víctimes d'agressions mentre feien la seva feina és absolutament intolerable. Rebutgem totes i cadascuna d'aquestes accions, vinguin d'on vinguin, perquè suposen un atac al dret a la informació de la ciutadania. Fem notar, però, que són especialment greus quan provenen de servidors públics”, es remarca. El manifest reclama a les autoritats públiques que investiguin els fets (els diversos lesionats i la detenció del fotoperiodista d’El País’ Albert Garcia) “i depurin les responsabilitats que s’escaiguin”. També s’adreça als partits polítics per demanar-los “una vegada més, el respecte i reconeixement de la nostra feina”. Finalment, es demana al conjunt de la ciutadania i als participants en manifestacions i protestes que respectin la feina periodística “per poder garantir els seus drets democràtics a la informació”. “Els i les professionals no som més que la resta de la ciutadania i desitgem que totes les mobilitzacions siguin pacífiques i que ningú sigui objecte de cap acte violent. Però sabem també que, a vegades, això no ha estat possible i nosaltres estem allà justament per poder explicar-ho a l'opinió pública”, recorden.

Summary: Sindicats i col·lectius periodístics fan sentir la seva veu davant “l’allau” d’agressions dels darrers dies


El grup Est Oest ha guanyat aquest dimarts el concurs de maquetes Sona 9, segons ha dictaminat el jurat per àmplia majoria després de la final que ha tingut lloc, com ja és costum, a la Sala Apolo de Barcelona. El jove conjunt de Vic s’ha imposat als altres dos finalistes del concurs, els mallorquins Roig! (Premi Juventut) i Coet (Premi Èxit), de Sant Boi de Llobregat. Després de 9 mesos de competició, d’haver superat les diverses fases i eliminatòries del concurs, els osonencs Est Oest s’han guanyat, amb aquest triomf, el dret a enregistrar un disc a l’estudi que desitgin, realitzar una gira d’àmbit nacional i beneficiar-se d’una campanya de difusió de l’àlbum i la seva presentació. El Sona 9 manté el seu idil·li amb Osona, i a l’estela de grups com La Iaia o Nyandú, el grup de Vic Est Oest s’ha proclamat aquest dimarts vencedor de la quinzena edició del concurs de maquetes en català més gran del país. La banda de pop, la més jove dels tres finalistes del concurs, ha seduït el jurat amb una proposta concisa i melòdicament elaborada, a la qual s’augura un bon recorregut. En segona posició ha quedat Roig!, una banda mallorquina (Manacor) d’indie-pop amb pinzellades de psicodèlia, en format cinquet, que ha demostrat a la final la seva trajectòria musical amb solvència dalt de l’escenari. La seva proposta, potser la més singular dels tres finalistes, ha merescut el Premi Joventut, que ofereix el grup la possibilitat d’enregistrar 4 cançons en un estudi professional i l’edició digital d’un EP, a més d’una actuació al Centre Cultural Blanquerna de Madrid amb totes les despreses pagades, i tres concerts remunerats a Catalunya. A més, el grup tindrà també una campanya de difusió als mitjans del concurs.  En darrer lloc s’han situat els Coet, una banda contundent de rock de Sant Boi de Llobregat. Hereus del blues, les seves lletres no obliden la reivindicació social, i ho fan a través de la veu profunda del cantant, Jordi Cabestany. Per a ells, doncs, ha estat el Premi Èxit, que ofereix als guanyadors també l’enregistrament de quatre cançons en un estudi professional, una actuació al Centre Cultural Blanquerna de Madrid i una campanya de difusió als mitjans del concurs.  A banda d’aquests guardons, aquest vespre, després de la final a la Sala Apolo, també s’ha fet entrega del Premi per Votació Popular als Lausana, que ja es va donar a conèixer temps enrere, i que els va donar l’oportunitat d’actuar a la segona edició del festival Canet Rock.

Summary: Els osonencs Est Oest guanyen la 15a edició del concurs Sona 9


El primer secretari del PSC avisa que “la millor notícia pels independentistes” seria que els socialistes catalans no segueixin formant part del Comitè Federal ACN Barcelona.-El primer secretari del PSC, Miquel Iceta, ha comparat la relació entre el PSC i el PSOE amb la relació entre Catalunya i Espanya. “Si el PSC no cap al PSOE, com va a cabre Catalunya a Espanya?”, ha manifestat en una entrevista publicada al Huffington Post, en la línia del que ja va manifestar l’eurodiputat del PSC, Javi López, en declaracions a l’ACN. Iceta ha apostat per no posar-ho fàcil als independentistes i ha avisat que la “millor notícia” per a ells seria que el PSC quedés fora del Comitè Federal. El primer secretari dels socialistes catalans també ha considerat que amb “l’embolic” que hi ha a Catalunya és el “pitjor moment” perquè PSC i PSOE comencin a especular sobre les seves relacions. Després que els dos partits hagin decidit crear una comissió per revisar les relacions i les diferències polítiques arran de la tensió per la votació diferenciada en la investidura de Mariano Rajoy, Iceta ha afirmat que abans de revisar les regles s’ha de pensar molt perquè durant 38 anys hi ha hagut una bona relació entre els dos partits que ha donat “molts resultats”, tan pel PSC com pel PSOE. En aquest sentit, ha demanat que es faci amb cura i s’ha mostrat obert a estudiar les propostes que es posin sobre la taula. La crisi entre PSC i PSOE coincideix amb la situació “d’embolic” a Catalunya. Un fet que, segons Iceta, no és positiu perquè es tracta del “pitjor moment” perquè PSC i PSOE comencin a especular sobre les seves relacions. “En aquests moments s’han de donar més raons als catalans perquè es vulguin quedar i no marxar”, ha defensat.  Iceta s’ha mostrat crític amb les decisions que la gestora del PSOE ha pres sobre l’estructura del grup parlamentari al Congrés i ha considerat que li ha faltat “prudència” tenint en compte que es tracta d’un òrgan interí fins que se celebri el congrés del partit. “Pensar que els problemes es resolen només per la via la disciplina és un error”, ha afegit per després  admetre que no li va agradar que s’impedís una abstenció limitada en la investidura de Rajoy. D’altra banda, Iceta també ha admès que va ser un error limitar la negociació amb els independentistes, tal com va aprovar el partit el 28 de desembre. Tot i que Iceta no hi estava d’acord al 100% va considerar que era millor que el Comitè Federal prengués l’acord per unanimitat. “Crec que es van posar massa línies vermelles per condicionar en excés la negociació. Crec que era fruit més de la desconfiança que de la confiança, i això sempre és mal assumpte”.  El primer secretari dels socialistes ha afirmat que li agradaria que el Congrés del PSOE se celebrés a la primavera tot i que entén que es podria fer més tard. I ha afegit que no donarà suport públic a cap dels candidats que es presentin a la secretaria general del PSOE, perquè creu que no ho ha de fer. Preguntat explícitament per la líder del PSOE a Andalusia, Susana Díaz, ha considerat que hauria d’haver estat nomenada presidenta del partit en l’últim congrés dels socialistes.

Summary: Iceta: “Si el PSC no cap al PSOE, com va a cabre Catalunya dins d’Espanya?”


El diputat de JxCat defensa que és "el moment de la responsabilitat en la confiança" ACN Barcelona.-El president del grup parlamentari de Junts per Catalunya (JxCat), Jordi Sànchez, ha reclamat "coratge i compromís" en un missatge aquest dilluns a Twitter. Sànchez, empresonat a Soto del Real, considera que "acceptar" les eleccions del 21-D va ser "clau": "Ens va fer guanyadors". I ara, en plenes negociacions de cara a la investidura a la presidència de la Generalitat, l'expresident de l'ANC ha defensat que és moment "de la responsabilitat en la confiança". "No hi ha motiu pel desànim", rebla el missatge de l'usuari @jordialapreso.

Summary: Jordi Sànchez reclama "coratge i compromís": "No hi ha motiu pel desànim"


El president de Convergència convida a sumar-s'hi per "ampliar" el projecte i reitera que està "en acte de servei" sense "reclamar res" en aquest nou espai  ACN Barcelona.-El president de CDC i expresident de la Generalitat, Artur Mas, ha assegurat que al juliol tiraran endavant una nova formació política "a partir dels millors valors de CDC". D'alguna manera, ha exemplificat Mas, serà com "un bon fill de Convergència". Així ha valorat els resultats de l'anomenat 'súperdissabte' en què militants i simpatitzants de CDC han apostat per crear un nou partit i per convertir Francesc Homs altre cop en cap de llista, de cara a les eleccions del 26-J. Mas, que ha recordat que Homs surt "amplíssimament reforçat", ha assegurat que el 'súperdissabte' demostra que CDC "no fa les coses per estètica". Considera que el llistó queda "molt alt" en clau de participació interna i per això amb "un mandat claríssim" de les bases impulsaran de cara el congrés intern una nova formació "oberta a la incorporació de tothom", per "ampliar la base". Sobre el seu paper en aquest nou espai, Mas ha afirmat que, sense "reclamar res", està "en acte de servei" al partit.

Summary: Mas: "Al juliol haurem de crear una nova formació a partir dels millors valors de CDC, serà un bon fill de CDC"


La dona d'uns 30 anys que va resultar ferida per arma blanca aquest dijous a la tarda al seu pis d'Alfarràs (Segrià) continua ingressada en estat greu a la UCI de l'Hospital Arnau de Vilanova de Lleida però evoluciona favorablement, segons fonts hospitalàries. El presumpte autor de l'agressió, de 36 anys –que en el mateix atac va acabar amb la vida del pare de la noia, de 56- passarà a disposició judicial aquest diumenge al matí a Balaguer. Els fets van tenir lloc cap a les quatre de la tarda al segon pis del número 68 de l'avinguda Lleida d'Alfarràs. El sospitós de l'agressió va apunyalar amb un ganivet la dona i el pare d'aquesta a l'interior del domicili i va fugir. Els Mossos el van detenir poques hores després. Sobre els motius de l'agressió, fonts pròximes a la investigació apunten a un problema de caire mental de l'assaltant i tampoc es descarta que es pugui tractar d'un assumpte de drogues.

Summary: La dona apunyalada a Alfarràs continua greu però evoluciona favorablement


El delegat del govern espanyol a Catalunya, Enric Millo, ha enviat aquest divendres una carta als 947 alcaldes de Catalunya notificant la providència del TC que suspèn la llei i la convocatòria del referèndum i també traslladant el seu advertiment explícit. En la missiva, reprodueix l'apercebiment que l'alt tribunal fa als batlles catalans. "Se'ls adverteix a tots ells del seu deure d'impedir o paralitzar qualsevol iniciativa que suposi ignorar o eludir la suspensió acordada", apunta. Així mateix, s'avisa d'eventuals responsabilitats, "inclosa la penal", en cas que no atenguin el requeriment. En declaracions als periodistes després d'assistir a l'entrega de la Medalla d'Or de l'Ajuntament de Barcelona als cossos de seguretat i d'emergències catalans, Millo ha confiat que els més de 500 alcaldes que ja han donat suport a l'1-O corregeixin la seva posició després de conèixer la resolució del TC. La carta, citant el TC, demana als alcaldes que "s'abstinguin d'iniciar, tramitar, informar o dictar qualsevol acord o actuació que permeti la preparació i celebració del referèndum". Millo ha dit que vol pensar que les adhesions al referèndum de més de 500 alcaldes que ja s'han produït es van fer abans de conèixer la providència del tribunal i que ja coneixent-la i havent estat advertits, "ningú es posarà per sobre de la llei i rectificaran i corregiran la seva posició". Sobre l'operatiu de la Guàrdia Civil en una impremta de Constantí, Millo s'ha limitat a dir que els cossos de seguretat "fan controls quan consideren oportuns, i especialment en la situació actual de sentències i providències que prohibeixen explícitament col·laborar amb el referèndum". Ha afegit que la seva actuació està sempre orientada a "donar compliment a la legalitat vigent" i que s'estan fent controls d'acord amb la informació que tenen. Ara bé, ha dit que no hi ha cap confirmació sobre un acte il·legal relacionat amb l'1-O.  El delegat ha apuntat que el fiscal general de l'Estat ha impulsat ara dues querelles criminals i ara toca que la sala penal del TSJC designi un jutge instructor que haurà d'anar prenent les mesures cautelars que consideri "auxiliat per la policia judicial, que és la policia nacional, la Guàrdia Civil i els Mossos d'Esquadra", ha recordat.

Summary: Millo notifica als alcaldes l'advertiment del TC avisant de conseqüències penals si col·laboren amb l'1-O


Un total de 82 persones han mort als hospitals del Consorci Hospitalari de Vic (CHV) amb coronavirus des de l'inici de la pandèmia i fins a aquest diumenge. Són sis defuncions més que dijous, quan el CHV va donar les darreres xifres. A hores d'ara hi ha 136 persones ingressades contagiades pel virus a l'Hospital Universitari de Vic, l'Hospital Sant Jaume de Manlleu i el Pavelló Vic Salut. Per contra, s'han donat un total de 217 altes hospitalàries. Pel que fa als contagis, el centre sanitari ha confirmat 739 casos.

Summary: La xifra de defuncions amb coronavirus al Consorci Hospitalari de Vic s'eleva a 82


La consellera de Justícia, Ester Capella, i el president del Consell de l’Advocacia Catalana, Julio J. Naveira, han signat aquest dimarts un conveni de col·laboració en què les dues parts es comprometen a promoure  conjuntament la mediació en la resolució de conflictes, amb l’objectiu d’evitar l’obertura de nous processos judicials. Segons dades de la Unió Europea, menys d’un 1 % dels conflictes civils i mercantils es resolen per la via de la mediació. El conveni compromet el Departament de Justícia i els col·legis d’advocats de Catalunya a formar advocats i professionals del món del dret en matèria de mediació. El text també preveu campanyes publicitàries i plans pilot per divulgar i promoure aquest mètode entre la població catalana. El Departament de Justícia i el Consell de l’Advocacia constituiran una comissió per fer el seguiment i avaluar les accions que es derivin del conveni, que tindrà vigència fins al 31 de desembre de 2019.   La mediació és una opció per solucionar conflictes com separacions, divorcis, casos d’atenció i cura de la gent gran, adopcions, conflictes relatius a lloguers o entre empreses. El mediador escolta el conflicte i busca que les parts enfrontades arribin a un acord dialogat. És un mètode més ràpid, més econòmic i té un cost emocional i material menor que anar al jutjat. El Consell de l’Advocacia de Catalunya i el Departament Justícia van signar, l’any 2002, un conveni a partir del qual es van crear els serveis d’orientació a la mediació (SOM), que informen els ciutadans de com accedir a la mediació, en quins casos és possible i quins avantatges suposa. El Govern de la Generalitat va aprovar el passat octubre la memòria de l’avantprojecte de llei per fomentar la mediació en conflictes familiars, especialment amb menors implicats. El text estableix que les parts enfrontades hauran d’anar obligatòriament a una sessió informativa per conèixer els avantatges i les conseqüències de la mediació. L’objectiu és fomentar aquest sistema com a mesura alternativa als litigis i, d’aquesta manera, evitar la confrontació.

Summary: Govern i advocats es comprometen a fomentar la mediació en la resolució de conflictes


Les voladures per adequar el terreny per a la construcció del túnel del Coll de Lilla de l’A-27 continuen als voltants del municipi de Lilla (Conca de Barberà). Les explosions controlades van començar a mitjans de juliol i es fan setmanalment. Més endavant, des del ministeri de Foment s'afirma que se'n faran dues per setmana. Es tracta de la zona nord d’on s’ha de perforar la muntanya, a pocs metres del nucli urbà de Lilla i aproximadament a un quilòmetre del que serà la boca del túnel. Aquesta obra, que acumula molts anys de retard, ha de millorar la connexió entre l’Alt Camp i la Conca de Barberà i completar l’A-27. L’autovia està projectada entre Tarragona i Montblanc, i actualment acaba a Valls. Foment rebutja donar terminis sobre la finalització dels treballs per dificultats tècniques a causa de les característiques del terreny.

Summary: Continuen les voladures setmanals a l'entorn del futur túnel de l'A-27 del coll de Lilla


Els alcaldes de Sant Boi, Sant Vicenç dels Horts i Torrelles de Llobregat han lliurat aquest dijous al delegat del govern espanyol a Barcelona, Emilio Ablanedo, una carta adreçada al ministre de Foment, Íñigo de la Serna, exigint la reobertura del vial d'accés a Sant Boi des de la C-245 abans que comenci el curs escolar. El front comú insta el titular de Foment a complir el compromís que el Ministeri va adquirir a finals de maig, quan va anunciar que reobriria el vial si les obres de la variant de la C-245 no es reprenien abans del 30 de juny. L'alcaldessa de Sant Boi, Lluïsa Moret, ha deixat clar que després de 25 anys de reivindicacions ha arribat el moment dels fets i que si l'Estat no compleix amb la seva paraula elaboraran un pla d'acció conjunt amb la Generalitat i la Diputació de Barcelona que podria incloure per primer cop mesures de protesta.  Abans de la reunió a la subdelegació del govern espanyol, les alcaldesses de Sant Boi de Llobregat, Lluïsa Moret, i Sant Vicenç dels Horts, Maite Aymerich, l'alcalde de Torrelles de Llobregat, Ferran Puig, l'alcalde accidental de Santa Coloma de Cervelló, Gerard Segú, i el diputat d'Infraestructures Viàries i Mobilitat de la Diputació de Barcelona, Jordi Fàbrega, s'han reunit amb el conseller de Territori i Sostenibilitat, Joseo Rull, que els ha reafirmat el seu suport. A la carta, a banda de reobrir el vial d'accés, els alcaldes també exigeixen a Foment que signi abans del proper mes de setembre un conveni amb la Diputació de Barcelona per realitzar de forma conjunta i simultània el projecte de desdoblament del ramal de connexió entre la BV2002 i l'autovia A2 i el projecte d'ampliació i millora de la rotonda de Sant Vicenç dels Horts que connecta amb aquestes dues infraestructures i amb la B-23 ('rotonda de les Ovelletes') com a solució de mobilitat de futur per a aquesta àrea del territori. El delegat del govern espanyol a Barcelona els ha informat que la qüestió es tractarà a la reunió prevista la setmana pròxima del Consell d'Administració de la Societat Estatal d'Infraestructures del Transport (SEITT) i s'ha compromés a traslladar-los les conclusions puntualment.

Summary: Els alcaldes anuncien accions de protesta si Foment no reobre el vial d'accés a Sant Boi des de la C-245 com va prometre


La mida del fons de recuperació i del pressupost per als pròxims set anys, les compensacions als contribuents nets, la proporció entre transferències i préstecs del fons i la seva governança han centrat fins ara la negociació dels líders de la Unió Europea (UE) per acordar el pla econòmic. Els líders han començat la negociació a dos quarts d'onze i des de llavors continuen negociant sense haver fet cap pausa. "És massa aviat per dir quina direcció està prenent la negociació. Fins ara, els líders no han entrat massa en detall", apunten fonts comunitàries.  En la discussió, ara per ara les posicions continuen tal com van començar. Els Països Baixos volen augmentar les condicions lligades als fons europeus. El primer ministre holandès, Mark Rutte, pressiona perquè els plans de reformes que han de presentar els estats per desbloquejar els fons hagin de ser aprovats al Consell per unanimitat. Per la seva banda, Espanya i Itàlia mantenen que la proposta de la Comissió Europea, d'un fons de recuperació de 750.000 milions d'euros -500.000 milions en ajudes i 250.000 milions en préstecs- i amb menys poder perquè els estats decideixin sobre el desbloqueig dels fons és el "mínim" que poden acordar.  Pel que fa a la mida del fons i del pressupost, en les discussions alguns estats n'han reclamat una reducció, mentre França demana que les compensacions als contribuents nets tinguin una data de finalització.  "Fins ara, la temperatura a la sala no ha augmentat substancialment. Sembla que els líders estan guardant l'energia pel que pugui passar demà", apunten les mateixes fonts.  Ara, els líders europeus debaten la creació de recursos propis de la UE per finançar la recuperació, les condicions que s'imposen als fons pel que fa al respecte a l'estat de dret i els criteris d'assignació dels recursos.

Summary: La mida del pla econòmic i el procés per desbloquejar els fons centren la negociació dels líders de la UE


El candidat de C's veu "poc probable" una entesa entre les dues llistes independentistes i fa mofa que "es barallin entre ells"  ACN Barcelona.-El candidat de C's per Barcelona a les properes eleccions espanyoles, Juan Carlos Girauta, ha constatat aquest dimarts, en roda de premsa a la seu de l'ACN, que el procés independentista "ja ha acabat" perquè es troba "en un carreró sense sortida". Girauta veu "poc probable" una entesa entre un partit "conservador" com CDC i un d'"anticapitalista" com la CUP i ha alertat que, en cas de segellar-se, tindria efectes "horrorosos" per a Catalunya. "Què s'han begut l'enteniment?", s'ha preguntat tot fent mofa de les divergències entre Junts pel Sí i els d'Antonio Baños. "Els independentistes no necessiten als constitucionalistes per barallar-se, ho fan entre ells", ha il·lustrat. També ha criticat l'"arrogància" de les forces secessionistes en "apropiar-se de la catalanitat".

Summary: Girauta constata que el procés "ja ha acabat" i vaticina que un pacte JxSí-CUP seria "horrorós" per a Catalunya


Mango ha inclòs les botigues en franquícia al negoci en línia. La companyia compartirà amb aquestes la facturació assolida per l'e-commerce segons les vendes en l'àrea d'influència. L'objectiu de l'empresa és potenciar "al màxim" l'omnicanalitat i fomentar que la major part de les transaccions en línia comportin alguna interacció amb les botigues físiques de la cadena. La iniciativa s'adoptarà amb efectes retroactius a l'1 de gener d'aquest any i s'aplicarà inicialment a les franquícies d'Espanya, França i Holanda, amb 142, 82 i 18 empreses franquiciades, respectivament. A partir de 2021, l'empresa té previst estendre l'acord a altres països on estigui implementat un sistema de franquícies.  "Ens sembla just compartir part de la facturació en línia amb les nostres franquícies, ja que les botigues físiques són clarament responsables de l'important creixement del negoci 'online'. Moltes de les transaccions que finalitzen en el nostre 'e-commerce' sorgeixen per vistes de clients a les nostres botigues físiques", ha assegurat el director d'Expansió i Franquícies, Daniel López.

Summary: Mango inclou les franquícies al negoci en línia per avançar cap a l'omnicanalitat


El número dos de Podem, Íñigo Errejón, ha insistit aquest dilluns que la celebració d'un referèndum a l'escocesa és la millor manera de solucionar la qüestió catalana i la crisi territorial a l'Estat. "Aquets és l'objectiu però acceptem que no es comparteixi i estem disposats a seure amb qualsevol per contrastar propostes", ha manifestat durant una entrevista a TVE, on ha afegit que "Podem mai ha acudit a cap procés per construir un govern de canvi posant el model territorial com a primera qüestió ni com a qüestió única". El dirigent de Podem també s'ha mostrat "moderadament optimista" sobre la possibilitat d'arribar a un acord de governabilitat a Espanya i creu que C's podria donar "una oportunitat" a un govern a la valenciana. Íñigo Errejón ha rebaixat les pretensions de la seva formació sobre la via del referèndum per solucionar la qüestió catalana assegurant que les crisis institucional i social són més greus que la crisi territorial. En aquest sentit, ha assenyalat que la proposta de la seva formació sobre la qüestió catalana no és "un tòtem" i que des de Podem estan disposats a escoltar i a dialogar sobre "altres vies".  El número dos de la formació lila ha carregat sobre l'actitud de Mariano Rajoy respecte el cas català i ha assegurat que el seu "immobilisme" ha estat "un desastre" ja que, a parer seu, "la doctrina Rajoy ha fet que a dia d'avui Catalunya i Espanya estiguin molt més allunyades". "A Espanya utilitzem el comodí de Catalunya per no afrontar qüestions nuclearment espanyoles", ha lamentat, tot afegint que l'executiu del PP ha tirat d'aquest comodí davant la incomoditat que li ha generat "la possibilitat d'un govern de canvi". Pel que fa a les negociacions a tres bandes per arribar a un possible acord de govern a l'Estat, Errejón ha considerat que Ciutadans podria donar "una oportunitat" a un govern a la valenciana entre el Partit Socialista i la Podem que aposti per un model de justícia social i de regeneració democràtica. "Potser no cal estar d'acord en tot sinó que ens podem entendre en un projecte general d'avançament i després entendre'ns en coses puntuals al parlament", ha manifestat. El dirigent de Podem no ha esvaït el dubte sobre la data de la reunió amb PSOE i C's que s'hauria de portar a terme aquesta mateixa setmana, però sí ha manifestat que el "clima i les condicions" són positives. "Entrem en una setmana decisiva per fer passos que han de ser irreversibles", ha assenyalat, tot assegurant que l'objectiu ha de passar per "modificar polítiques del PP que fet un país més injust".

Summary: Errejón assegura que Podem està disposat a seure a tothom per "contrastar" propostes sobre el referèndum


El Departament d’Ensenyament ha celebrat que part de les recomanacions del Síndic de Greuges, Rafael Ribó, per evitar la segregació als centres escolars catalans vagin en la línia del que ja aplica l’executiu, a l’espera de poder fer una anàlisi exhaustiva sobre l’informe que Ribó ha presentat aquest divendres. El secretari de Polítiques Educatives de la Generalitat, Antoni Llobet, ha volgut deixar clar en declaracions a l’ACN l’”interès” que l’informe suscita a Ensenyament i ha subratllat que en la línia de convertir l’escola en una institució que treballi “a favor de l’equitat” alguns aspectes de la política del Departament “ja van en aquesta direcció”. Llobet ha posat com a exemple el fet que en una època marcada per la davallada demogràfica, s’ha treballat per “evitar la desaparició d’escoles petites i l’estigmatització”. El secretari de Polítiques Educatives ha coincidit amb Ribó en la necessitat de treballar per evitar segregacions, però ha afegit que mentre hi hagi centres amb alumnat amb necessitats específiques calen recursos per fer-hi front.  En aquest sentit ha recordat que la consellera Meritxell Ruiz ha anunciat que s’augmentarà el nombre de professors per a aquest tipus de centres en 400 persones, i que s’hi disminuiran les ràtios al curs d’entrada, P-3, que serà de 22 alumnes “com a màxim”.

Summary: Ensenyament celebra que part de les recomanacions de Ribó per evitar la segregació van en la línia del Departament


Mitjans d'arreu del món obren les seves portades digitals i en paper d'aquest divendres amb l'empresonament de part del govern català destituït. El rotatiu escocès 'The National' titula "Empresonats" i afirma que Espanya ha "atacat" a la democràcia arrestant els líders catalans. El britànic 'Financial Times' destaca que les autoritats espanyoles han demanat una "ordre de detenció europea" en contra del president Carles Puigdemont i ressalta la "intensificació de les mesures" a partir de la declaració d'independència. El 'The Guardian' posa el seu focus en la detenció que "afronta" Puigdemont i explica que "vuit consellers ja han estat empresonats". Per la seva banda, la BBC destaca les protestes en contra de les detencions i 'The Independent' assegura que Espanya "corre el risc de provocar nous disturbis" amb l'empresonament dels "líders separatistes".

Summary: "Empresonats", la detenció dels consellers destituïts ocupa les portades de la premsa internacional


L'exconseller denuncia que quan "s'intenta jutjar dos milions de persones" és que no s'és una "democràcia" ACN Brussel·les.-L'exconseller de Salut, Toni Comín, ha afirmat aquest dimarts que "en realitat" el que avui comença és "un judici a qualitat o la falta de qualitat democràtica de l'Estat". En declaracions als mitjans des de Brussel·les, Comín ha assegurat que ha vist els seus excompanys de Govern "molt tranquils" perquè saben que "ells acusen" a l'Estat. A banda, ha assenyalat que darrere dels dotze acusats, que ha qualificat de persones "dignes, nobles innocents i pacífiques" hi ha tots els votants del referèndum. "Qui s'asseu al banc dels acusats avui són 2 milions de persones", ha indicat. Segons ell, Espanya té un problema "gravíssim", ja que quan "una democràcia intenta jutjar 2 milions de persones és que no és una democràcia". Comín ha fet aquestes declaracions des de davant l'edifici de la Comissió Europea, al costat de l'exconseller Lluís Puig i la delegada del Govern davant la UE, Meritxell Serret. Tots tres han participat en la protesta convocada per l'ANC coincidint amb l'inici del judici al Tribunal Suprem.

Summary: Comín afirma que el que comença aquest dimarts és "un judici a la falta de qualitat democràtica de l'Estat"


El president de la Generalitat, Carles Puigdemont, ha assegurat que l'acord del Consell de Ministres d'aquest divendres de plantejar davant del Tribunal Constitucional (TC) un "incident d'execució de sentències" contra la creació de la comissió d'estudi del Procés Constituent "no atura res". Des de Tortosa, el president ha manifestat que la decisió no l'ha sorprès, i que el Govern i el Parlament continuaran treballant per "complir amb el mandat democràtic del 27-S". Puigdemont ha recordat al govern espanyol que "està en funcions" i que té "incapacitat per a governar". "Atès que ells no governen, que ens deixin governar als altres", ha reblat.

Summary: Puigdemont recorda al govern espanyol que "està en funcions" i avisa que a Catalunya "no s'atura res"


El president de Cs, Albert Rivera, ha criticat que el govern espanyol vulgui exhumar Franco del Valle de los Caídos a través d'un decret llei. Segons Rivera, aquesta és una mesura per a qüestions "urgents" i, per això, ha criticat "les formes" de l'executiu de Pedro Sánchez, a qui ha acusat de no buscar el consens. Per això, ha avançat que no donaran suport a la mesura quan es convalidi al Congrés dels Diputats. No obstant això, no ha aclarit si s'abstindran o hi votaran en contra. Cs va votar a favor de l'exhumació de Franco en la proposició no de llei del maig de 2017 al Congrés que també demanava treure el cadàver del dictador. "Si l'únic que debatem és sobre els óssos de Franco no ho recolzarem", ha dit a 'Onda Cero'. Rivera demana abordar també el tema de fer del Valle de los Caídos un "cementiri nacional" i parlar en "termes de reconciliació". D'altra banda, ha defensat la campanya de Cs d'animar ciutadans a retirar llaços grocs i "netejar les ciutats d'elements il·legals". En aquest sentit, ha dit que hauria de ser l'Estat qui fes aquesta funció i no els ciutadans. I també ha enviat un missatge als Mossos. Rivera creu que en lloc d'identificar persones que retiren llaços haurien de ser ells mateixos els que haurien de "netejar les ciutats".  El líder de Cs ha fixat quin serà el posicionament del grup al Congrés quan calgui convalidar el decret llei per exhumar Franco. El govern espanyol aprovarà el decret al Consell de Ministres aquest divendres per poder modificar la Llei de la memòria històrica i poder exhumar les restes del dictador. Aquest decret, però, s'haurà de convalidar en el període d'un mes a la cambra baixa.  Rivera ha dit que no hi donaran suport tot i no aclarir quin serà el sentit del seu vot. Segons el líder de la formació taronja, Cs "no comparteix les formes" i considera que un decret llei s'ha de reservar per a "temes urgents" i que, a més, el govern espanyol "no ha buscat el consens". Rivera també  creu que és una mesura que mira al passat i que vol perpetuar el bipartidisme i "les dues Espanyes".  "Sospito que es tracta d'un intent de tornar a les batalles fratricides de vermells i blaus que és les que agraden els bipartidistes", ha manifestat.  Preguntat si el preocupa que els titllin de franquista, Rivera ha dit que li importa "molt poc" les etiquetes que li puguin penjar. "A mi les etiquetes de la vella política m'importen ben poc, Ciutadans va néixer per trencar la dicotomia de les dues Espanyes", ha declarat.  Polèmica sobre els llaços  Durant l'entrevista, també se li ha qüestionat a Rivera si no considera que és "perillós" incitar els ciutadans a no atendre les instruccions dels Mossos d'Esquadra pel que fa a la polèmica dels llaços grocs. Rivera ha insistit que el president del Govern, Quim Torra, intenta "instrumentalitzar" la policia i convertir-la en "policia política". "És normal que multin algú que retira bosses de brossa grogues, que neteja els carrers o impedeix que hi hagi platges senceres plenes d'estaques?", s'ha preguntat, tot afegint que això és "el món al revés".   Rivera defensa que els ciutadans o els regidors del seu partit es dediquin a "netejar les ciutats d'elements il·legals" i ha dit que actuen perquè estan "farts" de veure les ciutats "inundades".  Ha lamentat que "Sánchez no faci res" i ha dit que hauria de ser l'Estat qui "garantís que hi hagués un espai públic neutral". A més, ha demanat als Mossos que en lloc d'identificar ciutadans es dediquin ells a retirar llaços. "Hem demanat als ciutadans que si veuen una cosa il·legal la poden retirar, ens sentim desemparats, hauria de ser l'Estat qui ho retirés", ha reblat.  El líder de Cs ha tornat a demanar a Sánchez que enviï un requeriment a Torra perquè acati i compleixi la Constitució i, si no ho fa, es torni a aplicar el 155. Ha instat el president espanyol a asseure's per negociar com aplicar de nou aquest article i ha defensat que això "és fer política". Creu que el Govern de Torra ja ha donat avisos i que el "procés separatista no ha acabat". "No exagero, ja vam estar a punt de tenir un cop d'estat, no podem ser ingenus", ha sentenciat.

Summary: Rivera critica que l'exhumació de Franco es faci per decret i avança que no hi donaran suport al Congrés


Les companyies automobilístiques Nissan, Renault i Mitsubishi ultimen un acord amb Google per desenvolupar taxis de conducció autònoma, segons recull aquest dimarts la publicació financera japonesa 'Nikkei'. Les negociacions estarien força avançades i podrien oficialitzar-se a la primavera, indica el mateix diari. Google s'aliaria a les tres empreses a través de Waymo, la divisió del gegant tecnològic dedicada, precisament, als vehicles autònoms. A banda dels taxis, que podrien ser de la marca Nissan, l'acord inclouria el desenvolupament d'un sistema per gestionar les reserves i els pagaments, també segons la mateixa revista.

Summary: Nissan, Renault i Mitsubishi estudien aliar-se amb Google per desenvolupar taxis de conducció autònoma


El portaveu d'ERC, Joan Tardà, ha afirmat des del Congrés dels Diputats que Catalunya culminarà la seva independència malgrat les "amenaces" que arriben de l'Estat. "No els tenim por!", ha exclamat en referència al candidat a la presidència del govern espanyol, Mariano Rajoy, però també al líder de C's, Albert Rivera, "i als magistrats del Tribunal Constitucional (TC). Les "amenaces" de l'Estat no impediran que els responsables polítics catalans segueixin endavant i assumeixin "totes les conseqüències dels seus actes". "I si anul·len les institucions catalanes, la majoria del poble català no es rendirà i sabrà trobar les fórmules de protesta en l'exercici de la resistència cívica, pacífica i ghandiana", ha afegit. Tardà també s'ha referit al líder del PSOE, Pedro Sánchez, per dir-li que ERC votarà a favor de la seva investidura si accepta un referèndum d'independència i recordar-li que ja seria president de l'executiu espanyol si ho hagués acceptat després del 20-D.

Summary: Tardà garanteix a Rivera i Rajoy que el Govern culminarà la independència de Catalunya: "No us tenim por"


Els Sagals d'Osona estan de celebració. Enguany arriben als 20 anys de trajectòria i han decidit aliar-se amb la Casa Museu Verdaguer, que també celebra els 50 anys d'existència. Coincidint amb l'efemèride de la mort del poeta de Folgueroles, el 10 de juny els Sagals d'Osona recorreran 20 indrets verdaguerians emblemàtics de la comarca i hi construiran una torre humana en cada lloc, acompanyada per la lectura d'un dels seus textos, concretament un discurs que va fer a Valls i que té relació amb el fet casteller en l'època del naixement del catalanisme polític. En total hi participaran una seixantena de castellers, que es dividiran en dos grups per realitzar els pilars en itineraris diferents. El comissionat dels 20 anys dels Sagals, Joan López, ha posat de relleu el fet de "poder-se fer seu" un dels personatges de la literatura catalana que semblava "intocable, una peça de museu". El Santuari de la Gleva, Sant Tomàs de Riudeperes, a tocar del Museu del Ter, Sant Francesc S'hi Moria o l'Ermita de Sant Jordi només són alguns dels indrets escollits per la Casa Museu Verdaguer perquè el proper 10 de juny els Sagals d'Osona hi facin pilars de quatre mentre es recita un text del poeta de Folgueroles. En total s'ha escollit 20 indrets d'arreu de la comarca d'Osona prou significatius del poeta i de la seva obra, "tot i que en podíem haver inclòs molts més", ha assenyalat la directora, Carme Torrents.  "A mi em semblà veure una representació d'una torre de titans. Al voltant d'un home, primera pedra de l'edifici, se'n lligaven altres, com ell, semblaven tenir les cames, els braços i els espatlles de ferro. Quan la rodona va ser prou massissa, se'n formà una altra damunt, i lo formidable edifici, que tenia dos pisos, arribà a cinc, i l'enxaneta s'enfilà al cim com un angelet que devia coronar aquella columna de la supèrbia humana.". Aquest fragment, que ha recitat Torrents durant la presentació als mitjans, s'anirà repetint en cadascun dels 20 punts. D'aquesta manera, la singular acció poètica i castellera es farà ressò d'un discurs que Jacint Verdaguer va fer quan va anar a Valls que parlava sobre el fet casteller en una època en què s'acabava de presentar el Memorial de Greuges a Alfons XII. Els organitzadors també han animat a rapsodes locals perquè participin de l'acció amb lectures d'altres petits fragments de poemes o textos relacionats amb els llocs on es fa el pilar.  La voluntat d'aquesta acció poètico-castellera que es podrà veure de manera efímera aquest dissabte al matí, però que s'enregistrarà per la posteritat, era que des de la pròpia cultura de carrer "ens anem atrevint a fer coses amb personatges que semblaven peces de museu", ha dit el comissionat dels 20 anys dels Sagals, Joan López. Precisament, el comissionat ha destacat que els fets culturals "prenen sentit si la gent se'ls fa seus", i ha afegit que en el seu moment "va ser el poble de Catalunya qui es va fer seu Verdaguer". Per López, es tracta de recuperar des de moltes perspectives, també des de la més popular, "la pertinença pròpia d'un poeta nacional".  Per la seva banda, el conseller comarcal de Cultura, Txevi Rovira, ha destacat la singularitat de l'acció i ha assenyalat que en un matí es combinarà "un patrimoni immaterial de la humanitat amb l'obra i vida del poeta nacional".  Un any ple d'activitats Els actes del 20è aniversari dels Sagals d'Osona culminaran el proper Mercat del Ram. Joan López ha explicat que encara queden per endavant molts actes, molts del quals encara per concretar. Tot i això, a l'acte d'aquest dissabte, el seguirà a les 9 del vespre la primera infernal de Vic, la que serà la primera trobada de diables d'Osona amb nou colles. L'entitat també té previst organitzar una jornada pilanera a la tardor, publicar un llibre o acollir una jornada de grallers, entre molts d'altres. A nivell intern, amb motiu d'aquests 20 anys l'entitat també se sotmetrà a un debat profund per decidir cap on es vol avançar.

Summary: Els Sagals d'Osona celebren el 20è aniversari amb 20 pilars que recorreran els 20 indrets verdaguerians més emblemàtics


L'oposició a l'Ajuntament de Barcelona ha lamentat aquest dimecres les conclusions de la Taula per a l'abordatge del 'top manta', ja que les considera "òbvies", després de nou mesos de govern municipal. Així, CiU, PSC i C's consideren que no calien tantes reunions per concloure que cal aplicar l'ordenança de civisme i perseguir policialment els venedors ambulants i compradors, i alhora oferir sortides socials, de formació i d'ocupació als immigrants irregulars que s'hi dediquen. El portaveu de CiU a l'Ajuntament, Joaquim Forn, ha explicat que, després de nou mesos de govern, li hauria agradat veure alguna cosa positiva, però "malauradament no hi ha res de nou" respecte al que ja sabien. A parer de Forn, “la situació és complicada, però la resposta del govern és la inacció policial i inacció social”. “No s’ha fet res per tirar endavant cap mesura per reduir la presència de venda ambulant il·legal i les mesures socials són inexistents; i la realitat és que hi ha hagut un increment de venedors i un efecte crida”, ha insistit.    Forn ha expressat la seva preocupació perquè “el govern ha perdut el nord i no sap com actuar”, i perquè s’ha produït un "retrocés importantíssim" amb un fenomen que ha passat “d’estar controlat a estar, en aquests moments, totalment desbordat i sense un govern amb capacitat de fer-li front”.   Joaquim Forn ha criticat també l’actitud del govern municipal, afirmant que el fenomen del ‘top manta’ és un problema d’ordre públic, “provocant una discussió de competències entre forces de seguretat”. Forn ha afirmat que és un greu error no assumir les responsabilitats i competències que té la Guàrdia Urbana, molt ben definides per llei, i que l’obliguen a actuar quan es produeix la venda il·legal. “Iniciar discussions amb altres administracions per competències ens recorden altres èpoques; les administracions estan per solucionar els problemes de la gent no per crear-se problemes”. “Els ciutadans volen que les administracions actuïn i, en aquest cas, que l’Ajuntament de Barcelona actuï i actuï d’acord amb el que la llei li permet i no es tregui les puces de sobre”, ha dit.   El portaveu de CiU ha emplaçat el govern d’Ada Colau a posar tots els mitjans per a perseguir la venda ambulant il·legal a tots nivells, des de l’entrada de mercaderies a la distribució, i ha recordat que en el passat mandat la Guàrdia Urbana feia aquestes actuacions. Forn ha criticat també que no s’apliqui l’operatiu creat per lluitar contra el ‘top manta’ i que s’impedeixi actuar la Guàrdia Urbana, “que té competències i coneixements”.  “Quan hi ha concentracions se’ls diu que no actuï, i això li dóna prestigi?”, ha lamentat Forn, que ha criticat que no es prenguin mesures socials: "tot són especulacions, però a l’hora de la veritat no han fet res". “Ja és hora que el govern comenci a actuar”, ha conclòs. Per la seva banda, el president del grup socialista, Jaume Collboni, ha considerat "inacceptable haver esperat nou mesos per arribar a la conclusió que el que cal fer és aplicar les normes vigents”. Jaume Collboni ha volgut recriminar la “lentitud i la inacció del govern” per solucionar la problemàtica dels manters. En la mateixa línia, el líder socialista ha afegit que les conclusions que se’n poden extreure de la Taula són una “obvietat” que impliquen aplicar l’ordenança de convivència vigent, una mesura que el PSC reclama des de l’agost i que “entre altres coses, inclou la sanció als clients que defensa el PSC” ha emfatitzat Collboni. Davant del suposat increment del fenomen en aquest mandat, el PSC "no pot acceptar" que el govern anunciï mesures que ja s’havien implementat o proposat sense explicar al detall, motiu pel qual exigeixen “concreció del pla social en tant al calendari, als recursos i a les instruccions que es donaran als serveis municipals per abordar el problema”. “Celebrem que el govern hagi rectificat finalment i es comenci a aplicar l’ordenança de convivència vigent a la ciutat; la Taula de Ciutat ha estat un fracàs, ja que, malgrat la bona fe del regidor d’ERC, Jordi Coronas, no s’ha aconseguit la participació dels comerciants, i no ha estat eficaç a l’hora de resoldre el problema”. Amb aquestes paraules, el socialista ha volgut donar la benvinguda al canvi d’estratègia del govern. També ha volgut destacar “el greuge comparatiu que representa vers els comerciants que paguen impostos i desenvolupen la seva activitat de forma legal i el perjudici a la convivència de la ciutat per l’ocupació de l’espai públic de forma irregular”. En aquest sentit, el socialista ha instat al govern a donar instruccions clares i precises a la Guàrdia Urbana per desbloquejar l’efecte crida que vàries organitzacions han aprofitat per estendre les seves activitats a la ciutat. El PSC considera que si s’actua sobre la demanda també s’ha d’actuar sobre la venda ambulant il·legal, i per això defensen l’aplicació de l’ordenança vigent que ja contempla mesures socials i les sancions als clients, com una de les mesures més eficaces per combatre “les màfies que s’aprofiten de la situació irregular de moltes persones per traficar amb productes il·legals”. Per la seva banda, el portaveu de Ciutadans (C’s) a Barcelona, Paco Sierra, ha afirmat que l'abordatge del top manta s’ha de fer “des d'un vessant social”, però ha destacat que “no pot obviar-se el compliment de la llei, ni provocar greuges comparatius amb la resta de persones ateses als plans d'ocupació”. “Sabem que és complex, però des de la il·legalitat no es pot justificar un tracte especial a ningú”, ha dit.   El portaveu de C’s ha apuntat que “no feia falta esperar vuit mesos per arribar a algunes de les conclusions” exposades aquest dimecres. En aquest sentit, Sierra ha recordat que “C's ha instat repetidament a intensificar l'actuació policial amb ordres clares i concises; ha alertat que no existeix un dret a vendre productes il·legals i ha advertit que hi haurà persones que no voldran sumar-se als plans d'ocupació pels incentius econòmics”. “Celebrem que, finalment, avui hàgim escoltat aquestes mateixes tres frases en boca dels regidors de Barcelona en Comú i ERC”, ha assenyalat.

Summary: L'oposició lamenta que l'Ajuntament de Barcelona arribi a conclusions "òbvies" sobre el 'top manta' 9 mesos després


Catalunya es va mantenir el 2018 com una de les comunitats més penalitzades pel model de finançament autonòmic amb recursos per sota de la mitjana territorial. Es tracta del novè exercici consecutiu amb aquest dèficit, segons el Departament d'Economia i Hisenda, que recorda que només l'any 2009 –el primer any d'aplicació del model vigent- Catalunya va quedar per sobre de la mitjana. En aquest sentit, Catalunya es manté com el tercer territori que més ingressos tributaris per habitant aporta (2.967 euros) i el desè en recursos obtinguts (2.664 euros), el catorzè si es té en compte el diferencial de preus. Així, Catalunya paga un 19,5% més en comparació amb la mitjana espanyola però percep un 1,2% menys. "Un repartiment arbitrari" "Les dades de la liquidació del 2018 tornen a posar de manifest que els mecanismes de redistribució que utilitza el sistema de finançament espanyol fomenten un repartiment arbitrari dels recursos entre territoris", assenyalen des de la conselleria liderada per Pere Aragonès després que el Ministeri d'Hisenda hagi publicat la liquidació del model de finançament de l'any 2018. "Mentre Catalunya perd cada any entre set i vuit posicions, altres territoris amb una capacitat tributària molt inferior a la mitjana reben sistemàticament més recursos per habitant que Catalunya", han criticat des del Departament d'Economia i Hisenda.  En paral·lel, la Generalitat també alerta que –tal i com ha succeït en els darrers exercicis- la posició de Catalunya empitjora encara més si es té en compte l'impacte del diferencial de preus. "Aleshores perd 11 posicions (passa de la tercera a la catorzena posició, la penúltima) i se situa un 11,3% per sota de la mitjana del conjunt de territoris que participen en el règim comú de finançament", ha constatat la conselleria d'Economia i Hisenda, que ha finalitzat apuntant que l'actual sistema de finançament s'havia d'haver actualitzat els anys 2014 i 2019, "d'acord amb la revisió quinquennal prevista a la normativa".

Summary: El model de finançament torna a penalitzar Catalunya amb recursos per sota de la mitjana el 2018


El Parlament ha instat a les parts a buscar punts d'acord i al Govern a tenir un paper "més actiu" per resoldre el conflicte laboral a TMB que provoca la vaga de metro "per la seva afectació en la mobilitat dels usuaris del transport públic". Aquest punt d'una moció del PSC sobre la qualitat de l'aire ha rebut els vots a favor de Cs, PSC, CSQP i PPC; l'abstenció de JxSí i el vot en contra de la CUP. El text també insta el Govern a aprovar abans de finals del 2017 el 'Pla d'actuació per a la millora de la qualitat de l'aire a les zones de protecció especial horitzó 2025' per tal d'adequar els nivells de la qualitat de l'aire als que determina la legislació europea. D'altra banda, demana al Govern que presenti al Parlament un projecte de llei de qualitat de l'aire en el termini d'un any.  Amb la moció ha tirat endavant també aprovar abans de finals de 2017 el reglament de la Llei de finançament del transport públic. A més, insta a elaborar i presentar en sis mesos una nova planificació d'aparcaments de dissuasió per afavorir la complementarietat del vehicle privat amb el transport públic fora de les zones de protecció especial. També requereix adequar els protocols d'actuació en cas d'avís preventiu o episodi de contaminació atmosfèrica a la realitat urbana de cada àmbit territorial més enllà de la delimitació a les zones de protecció especial. Proposa també actualitzar els inventaris d'emissions de contaminants atmosfèrics a Catalunya incorporant en les emissions del transport marítim les emissions provinents del Port de Tarragona i dels 45 ports de titularitat autonòmica adequant els escenaris de futur tendencials i del Pla a l'horitzó 2020.  A més, s'han aprovat diversos punts amb actuacions concretes a determinades zones de Catalunya, com per exemple incorporar en el pla d'actuació per la millora de la qualitat de l'aire una estratègia per reduir l'ozó troposfèric a la comarca d'Osona. Un altre exemple és la petició d'actuar urgentment en el cas de contaminació per partícules de pols negra al municipi dels Pallaresos i La Secuita per tal de determinar l'origen de les mateixes, la seva toxicitat i requerir les mesures necessàries.  Per últim, insta el Govern a automatitzar en tres anys les dades que proporcionen les estacions de mesurament de la Xarxa de Vigilància i Previsió de la contaminació atmosfèrica i prioritàriament a l'àrea d'especial protecció de l'ambient atmosfèric i del Camp de Tarragona. D'aquesta manera, s'han d'obtenir dades horàries d'ozó, diòxid de nitrogen i partícules PM10 i, específicament, d'altres contaminants que siguin de relleu en cada territori.

Summary: El Parlament insta les parts a buscar punts d'acord i al Govern a tenir un paper "més actiu" en la vaga de metro


El grup inversor andorrà Emin Capital i el grup hoteler nord-americà Westmont Hospitality Group han atribuït a les traves derivades de la moratòria ordenada per l’Ajuntament de Barcelona per concedir noves llicències turístiques el descarrilament del seu projecte de construir un hotel de luxe a la Torre Agbar. El Grup Agbar, que continuava essent propietari de l’edifici, l’ha venut finalment a la immobiliària Merlin, que ha anunciat que el destinarà a oficines. Els impulsors del projecte hoteler lamenten en un comunicat les complicacions pel que fa “a l’aplicació de la planificació”, que engloba “l’error inicial d’incloure el projecte en la moratòria hotelera de Barcelona, i el llarg procés que, avui, no ha obtingut una llicència hotelera”. Des de l’Ajuntament de Barcelona s’ha informat que aquest mateix dijous han rebut la notificació oficial que els inversors desistien del projecte, i han recordat que aquest estava en estudi perquè s’havia admès a tràmit tot i la moratòria, gràcies a un document d’usos urbanístics de l’edifici previ a aquesta ordre que acceptava la possibilitat de fer-hi un hotel. El projecte, segons fonts municipals, estava en les últimes fases de revisió.

Summary: Emin i Westmont diuen que les traves municipals els han fet desistir del projecte d’hotel a la Torre Agbar


Les Jornades Musicals de l'Ermita de la Pietat d'Ulldecona, al Montsià, s'han convertit en un dels referents musicals de l'estiu a les Terres de l'Ebre. Enguany arriben a la 14a edició, malgrat nàixer com un cicle de música alternatiu i "friqui" que no es pensava fer tan adult i que s'ha consolidat per "l'amor incondicional a la música" dels seus organitzadors i per la resposta fidel d'un públic entregat a "traspassar tots els límits mentals" que se'ls proposa. Sota el lema 'Salva't', aquest estiu les Jornades Musicals inviten al públic a "escapar del fang llefiscós" de tot allò que passa al seu voltant, a través de la música. Gairebé cada diumenge a la tarda, des del 27 de maig fins al 26 d'agost, actuaran a l'Ermita d'Ulldecona grups com The Bronson, Nuria Graham, Aurora&The Betrayers, Los Saxos del Averno, Bemba Saoco, The Fuzillis o A Contra Blues. Cada sessió la tancaran DJ's del territori del Sénia i hi haurà una sessió formativa de Rap i Rima en defensa de la llibertat d'expressió.  Les Jornades Musicals de la l'Ermita de la Pietat d'Ulldecona (JMEP) arrenquen aquest proper diumenge, 27 de maig, amb una de les dues activitats que s'han organitzat conjuntament amb Lo Pati-Centre d'Arts Visuals d'Amposta. Es tracta del concert del grup de pseudoelectrònica, Neoanderthal, que utilitza instruments quotidians per crear música. L'altra activitat amb què "interaccionaran" les JMEP i Lo Pati és en el taller formatiu de Rap i Rima per la Llibertat d'Expressió que s'impartirà a joves, d'entre 12 i 18 anys – obert a altres edats si hi ha demanda-, a càrrec de Fetitxe13 del grup Versemblant, el dia 21 de juliol. És un curs gratuït pensat per "ensenyar als joves a poder expressar-se lliurement, no només en política. La llibertat d'expressió va més enllà, és un dret dels éssers humans i és el nostre dia a dia", ha defensat Aïda Boix, director del Centre d'Arts Visual.  La música aterrarà a l'Ermita de la Pietat d'Ulldecona el 3 de juny, amb un concert de presentació amb grups de versions, els locals, d'Ulldecona, Family X i els lleidatans G'D'R'. El primer dels grans concerts del cartell es farà el 10 de juny amb The Bronson. Els saragossans portaran el seu disco-funk a les JMEP on presentaran el seu nou treball 'Kinjite'. "Són molt desenfadats, similars a la Fundación Tony Manero però encara més esbojarrats. Hedonisme continu", ha descrit Agustí Vericat. "És un concert per començar a ballar des del minut 1", ha afegit.  Una de les propostes que Vericat ha presentat amb més emoció és la de Nuria Graham, un concert que ja s'havia intentat programar en les darreres edicions. "És una de les cantants amb una personalitat més forta i més magnètica que hem vist en els darrers temps". Graham presentarà el seu tercer disc en plena ascendència de la seva projecció i presència en els grans festivals estatals. "Estem encantats que hagi accedit a poder venir a Ulldecona", han agraït.  El dia de Sant Joan actuaran a les JMEP Aurora&The Betrayers, una banda madrilenya de soul-rock psicodèlic de gira amb el seu tercer disc 'Tune out The Noise'. La banda presenta un directe molt "potent" gràcies a la "veu volcànica" de la seva cantant, Aurora. Els seguiran el dia 1 de juliol Los Saxos del Averno, amb un directe "deliciós" de 6 músics procedents de bandes com Niño Josele, Xoel López, Chucho Valdés, Pájaro, Forastero, The Limbos i The Cries.  El 7 de juliol actuarà la banda catalana Bemba Saoco, de ritmes urbans i electrònics que componen "una bomba festera" amb el seu primer disc 'Crújelo'; i el 15 de juliol ho faran els londinencs The Fuzillis i el seu rock'n'roll per arrencar a ballar amb la presentació del seu treball 'Gring a Go Go. Volume 1'.  El programa regular de les Jornades Musicals es completa amb el doble concert, del 22 de juliol, amb Powersolo (Dinamarca) i els valencians Llobarros. El trio danès presentarà el seu flamant nou disc 'Bo-Peep', "una autèntica piconadora estilística amb l'ull posat en el rock dels anys 50". Les seves escandaloses actuacions són conegudes arreu i des de les JMEP descriuen la proposta com "perillosa, sexy, liquida i tremendament divertida!". Els Llobarros, per la seva banda, combinen el rock instrumental amb la música surf i elements caribenys i ianquis.  Les Jornades acabaran amb la cinquena edició de Reggea a l'Ermita, el 5 d'agost, amb l'actuació de Suákata i els ulldeconencs Culs Cults; i el concert final, el 26 d'agost, de A Contra Blues, la qual ha estat qualificada com la millor banda de bluesrock electrificat del moment, "una veritable màquina de música en directe i una de les més potents que es poden veure arreu". "És un privilegiats tenir aquests bandes a l'ermita on es potencien. Els que ho han viscut ho saben", ha defensat Vericat. De fet, cadascuna de les actuacions es completen amb les actuacions de DJ's del territori com The Bló Youth, Los Mezcal DJ's by Petit Comité, Moreno Ros DJ, Quadrosenia DJ'2,  Tropical Crew DJ's, GoodFellah Dj, els Rice Against The Machine, els Tops Rànking DJ's, Frankynstein DJ i el gairebé resident DJ Benja.  La presentació de les JMEP s'ha fet a la seu dels serveis territorial de Cultura de les Terres de l'Ebre i el director Ferran Bladé ha volgut posar en valor la feina que fan dinamitzadors culturals com Vericat o Boix per posar al mapa les arts escèniques, plàstiques, visuals i musicals de les Terres de l'Ebre. Les JMEP porten cosmòpilis a Terres de l'Ebre i acaben sent i són una referència", ha destacat Bladé.

Summary: Tornen les Jornades Musicals d'Ulldecona per oferir un refugi cultural d'evasió carregat de màgia i bogeria


L'aturada parcial té un seguiment del 31% segons TMB i de prop del 75% segons CGT ACN Barcelona.-La primera aturada parcial dels autobusos de Barcelona d'aquest dimarts, convocada de 9 a 11 del matí, ha tingut un seguiment del 31% dels conductors segons Transports Metropolitans de Barcelona (TMB) i d'entre el 70 i el 75% segons CGT, un dels sindicats que han convocat la vaga juntament amb els minoritaris ACTUB, COS i USOC. A les parades, alguns usuaris explicaven que no portaven allà gaire més estona de l'habitual mentre que altres sí que havien enxampat més afectacions i mostraven la indignació per l'espera o per haver de buscar rutes alternatives segons els autobusos que anaven parant. El servei es tornarà a aturar aquest dimarts entre les 19:30 i les 21:30 h i la vaga es repetirà el proper dijous. "Sabia que hi havia vaga, però sempre penses que tindràs sort i que el teu autobús passarà ràpid", explicava una usuària asseguda en una parada de Plaça de Catalunya aquest dimarts al matí durant l'aturada parcial del servei en motiu de la vaga convocada pels sindicats minoritaris. Acceptava amb estoïcisme aquests minuts de més d'espera. Per contra, en la mateix parada, una altra usuària, la Belén, carregava contra la vaga per la tardança que estava acumulant de camí al seu despatx. "Hauré d'acabar agafant els Ferrocarrils i completar el viatge caminant", s'ha queixat.  En una parada de Ronda Universitat, l'afectació de la vaga es repetia. Mentre una usuària mostrava l'aplicació del mòbil per indicar que entre un i altre autobús no hi havia molta més diferència de minuts, la Josefa explicava contrariada com anava combinant línies en funció dels autobusos que anaven passant per acabar arribant al seu destí. A més, aquesta usuària ha lamentat "la mala imatge" que considera que s'està projectant durant el Mobile Wolrd Congress (MWC) amb les vagues de metro i d'autobús i veu perillar de cara al futur "aquesta entrada de diners tan forta". "Em sembla fatal", repetia.  TMB ha xifrat el seguiment de l'aturada d'aquest matí en un 31% dels conductors i en un 17% del total de la plantilla. Precisament, el delegat de CGT a Autobusos de TMB, Saturnino Mercader, ha alertat que "l'empresa juga una mica brut" donant el percentatge de seguiment respecte al total de la plantilla, perquè "fins i tot compta els directius". Mercader ha detallat a l'ACN que a la cotxera del Triangle el seguiment havia estat de més del 90%, amb 138 autobusos del total de 150, tot i que a les altres tres cotxeres de Barcelona, ha estat una mica més baix i la mitjana s'ha situat entre el 70 i el 75% segons CGT.

Summary: La vaga d'autobusos del matí irrita alguns usuaris mentre altres asseguren que no s'han esperat gaire més de l'habitual


"Només hi ha una solució per acabar amb la causa, que és l'amnistia", ha afirmat el president d'ERC, Oriol Junqueras, en una entrevista escrita a Catalunya Ràdio. El republicà ha afegit que la resta de mesures "són parcials i no són la solució", en ser preguntat sobre els indults. Junqueras ha instat l'Estat "a ser capaç de tornar a la política un conflicte que és polític" i ha afirmat que els presos no volen una solució només per a ells sinó una de "global". "Això passa per l'amnistia i l'exercici d'autodeterminació", ha insistit. Junqueras ha afirmat també que "no es pot descartar mai la via unilateral" i que ERC no ho ha fet.  El republicà ha apuntat que hi ha "molt d'interès" en fer creure que ERC la descarta. Per contra, ha dit que el que defensa ERC és la necessitat d'enfortir el moviment independentista i preparar-se millor "abans de tornar-ho a intentar". Tot i això, ha assegurat que la desobediència civil i les accions unilaterals "sempre" han estat en els seus plans "com a opcions factibles".  Entre els passos a seguir, ha explicat que cal treballar en les zones on l'independentisme està lluny de l'"hegemonia" que té en d'altres. Ha afirmat que això és el que està fent ERC en els darrers anys i ha valorat que "ja està donant resultats".  En aquest sentit, ha afirmat que "ningú s'ha autoesmenat de res" i que el que es fa és buscar en cada moment i en funció dels aprenentatges la millor via per avançar cap a l'objectiu de la independència.  Junqueras ha reconegut que "la manca d'una estratègia conjunta i d'una diagnosi compartida de l'octubre del 2017 és una de les debilitats del moviment independentista" . Per això, ha afirmat que cal "seure i consensuar" una estratègia compartida per seguir avançant. El republicà ha rebutjat "entrar en una espiral de retrets" amb altres membres del moviment independentista, com l'ANC. Sobre el llibre de l'expresident Carles Puigdemont, ha afirmat que "tothom té la seva versió dels fets, la seva veritat, i és molt legítim explicar-la". "Nosaltres preferim mirar el passat amb vocació de futur, amb l'objectiu de treure'n aprenentatges i aplicar-los avui per guanyar", ha afegit.  De cara a les properes eleccions, ha afirmat que l'adversari "és el PSC i no JxCAT" i ha assegurat que els acords que hi pugui haver amb el PSOE són "estratègics per al país i per a l'independentisme". En aquest sentit, ha instat l'Estat a fer una proposta perquè fins ara "nomes ha parlat a través de la repressió, la prohibició i l'empresonament". "La proposta catalana és molt clara: amnistia i autodeterminació, la de l'Estat avui és inexistent", ha dit. Sobre la taula de diàleg, ha manifestat que és el "reconeixement explícit" per part de l'Estat que existeix un conflicte polític. El republicà ha apuntat que cal intentar el diàleg perquè si dona fruit serà un èxit però també perquè si fracassa, l'independentisme "s'haurà tornat a carregar e raons i legitimitat per tornar-ho a fer".   "Busquen la venjança" El president d'ERC ha explicat que han viscut "moments durs d'aïllament" després de la suspensió del tercer grau i ha valorat que amb aquesta decisió es volia "afegir més càstig a la condemna". "Busquen la venjança", ha asseverat. El republicà ha explicat que han passat molts dies sense poder veure a les famílies i "moltes hores a les cel·les per la quarantena de la covid".

Summary: Junqueras afirma que l'única solució per acabar amb la causa és l'amnistia i que les altres mesures són "parcials"


La marxa convocada per 'Hablamos Español' tenia previst acabar a la plaça de Sant Jaume però ho han impedit centenars de persones que donaven suport a l'Acampada per la Llibertat ACN Barcelona.-Unes 1.500 persones, segons xifres de la Guàrdia Urbana de Barcelona, s'han manifestat aquest diumenge al centre de Barcelona convocats per l'entitat 'Hablamos Español'. Ho han fet "a favor de la llibertat d'elecció del llengua" i "d'una escola sense adoctrinament nacionalista". La marxa ha sortit al migdia de la plaça Universitat i havia d'arribar a la plaça de Sant Jaume, on s'havien de fer els parlaments finals i la lectura del manifest. No ho han pogut fer, però, per la presència de 1.500 persones –també segons càlculs de la Guàrdia Urbana-, que han anat fins a Sant Jaume per donar suport a les persones que participen en l'Acampada per la Llibertat. Convocats per diversos  Comitès de Defensa de la República (CDR), la mobilització volia donar suport a l"'escola pública, de qualitat, laica, inclusiva i en català" així com demanar la llibertat als polítics presos. A la Via Laietana, a l'altura de plaça de l'Àngel un cordó policial separa als participants de les dues manifestacions, que han mostrat les seves respectives pancartes i s'han intercanviat crits. Els Mossos informen que fins al moment no s'han registrat incidents ni s'han practicat detencions.

Summary: Tensió a Barcelona per dues manifestacions a favor i en contra del model immersió lingüística i l'escola catalana


Una iniciativa impulsada des de Change.org ha recollit 12.833 signatures en menys de quatre dies perquè l'alcaldessa de Barcelona, Ada Colau, obri els centres cívics i espais on sempre s'ha votat perquè es pugui celebrar el referèndum. Sota el títol "Alcaldessa Colau, obri els centres cívics pel referèndum de l'1 d'octubre!", la petició iniciada per Jaume Oliva és a prop d'assolir el seu objectiu: arribar a les 15.000 signatures a favor de poder votar a Barcelona. La iniciativa recorda el compromís de Colau i Barcelona en Comú (BeC) amb el dret a decidir dels ciutadans de Catalunya. Per aquesta raó, considera que "seria absolutament impensable" que el govern de Colau "no donés ple suport al referèndum d'autodeterminació que ha plantejat el govern de Junts pel Sí".

Summary: Recollides gairebé 13.000 signatures perquè Colau obri els centres cívics l'1-O